P. Hrušovský, predseda NR SR: (2004-01-20):
Nech sa páči, pani poslankyňa Navrátilová. Ľ. Navrátilová, poslankyňa: Výbor Národnej rady Slovenskej republiky pre sociálne veci a bývanie ma poveril, aby som vás informovala o výsledkoch prerokovania tohto zákona v jednotlivých výboroch, tak ako uviedol pán predseda Národnej rady vo svojom rozhodnutí. Takže budem vás informovať o spoločnej správe výborov Národnej rady Slovenskej republiky o výsledkoch prerokovania zákona zo 16. decembra 2003 o starobnom dôchodkovom sporení a o zmene a doplnení niektorých zákonov, vráteného prezidentom Slovenskej republiky na opätovné prerokovanie Národnou radou Slovenskej republiky, vo výboroch Národnej rady Slovenskej republiky v druhom čítaní. Výbor Národnej rady Slovenskej republiky pre sociálne veci a bývanie ako gestorský výbor pri rokovaní o zákone zo 16. decembra 2003 o starobnom dôchodkovom sporení a o zmene a doplnení niektorých zákonov, vráteného prezidentom Slovenskej republiky na opätovné prerokovanie Národnou radou Slovenskej republiky, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky. Predseda Národnej rady Slovenskej republiky rozhodnutím z 2. januára 2004 č. 527 pridelil vrátený zákon na opätovné prerokovanie Národnou radou Slovenskej republiky na prerokovanie: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci a bývanie. Poslanci Národnej rady Slovenskej republiky, ktorí nie sú členmi výborov, ktorým bol vrátený zákon pridelený, neoznámili v určenej lehote gestorskému výboru žiadne stanovisko k vrátenému zákonu. Vrátený zákon odporúča schváliť Výbor Národnej rady Slovenskej republiky pre sociálne veci a bývanie. Ústavnoprávny výbor Národnej rady Slovenskej republiky vrátený zákon prerokoval dňa 14. januára 2004, ale neschválil uznesenie výboru, lebo za predložený návrh nehlasovala nadpolovičná väčšina všetkých členov výboru. Návrh prezidenta Slovenskej republiky uvedený v časti III rozhodnutia, aby Národná rada Slovenskej republiky po opätovnom prerokovaní schválila zákon s touto zmenou. Alternatíva jeden. V článku 3 v 68. bode v § 293a ods. 2 a 3 sa slová „štyri percentá“ nahrádzajú slovami „šesť percent“. Alternatíva dva. V článku 3 v 68. bode v § 293a ods. 2 a 3 sa slová „o štyri percentá“ nahrádzajú slovami „ o šesť percent“. Gestorský výbor na základe svojho stanoviska k zákonu zo 16. decembra 2003 o starobnom dôchodkovom sporení a o zmene a doplnení niektorých zákonov, vráteného prezidentom Slovenskej republiky na opätovné prerokovanie Národnou radou Slovenskej republiky vyjadreného v uznesení uvedenej tretej časti spoločnej správy a stanovísk poslancov gestorského výboru vyjadrených v rozprave k tomuto zákonu v súlade s § 79 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, odporúča Národnej rade Slovenskej republiky podľa § 90 ods. 5 zákona č. 350/1996 Z. z. vrátený zákon po opätovnom prerokovaní schváliť v pôvodnom znení ako celok. Ďakujem.